Title: ประกาศคณะกรรมการคุ้มครองพันธุ์พืช  เรื่อง  หลักเกณฑ์และวิธีการในการได้รับบำเหน็จพิเศษ พ.ศ. 2546

ประกาศคณะกรรมการคุ้มครองพันธุ์พืช

ประกาศคณะกรรมการคุ้มครองพันธุ์พืช
เรื่อง หลักเกณฑ์และวิธีการในการได้รับบำเหน็จพิเศษ
พ.ศ. ๒๕๔๖[๑]

อาศัยอำนาจตามมาตรา ๖ และมาตรา ๑๖
แห่งพระราชบัญญัติคุ้มครองพันธุ์พืช พ.ศ. ๒๕๔๒
คณะกรรมการคุ้มครองพันธุ์พืชจึงกำหนดหลักเกณฑ์และวิธีการในการได้รับบำเหน็จพิเศษไว้
ดังนี้

ข้อ
๑  ในประกาศนี้
ลูกจ้าง หมายความว่า เจ้าหน้าที่ของรัฐ ลูกจ้าง
หรือผู้รับจ้าง ตามมาตรา ๑๖ แห่งพระราชบัญญัติคุ้มครองพันธุ์พืช พ.ศ. ๒๕๔๒ แล้วแต่กรณี
นายจ้าง หมายความว่า หน่วยงานของรัฐ นายจ้าง
หรือผู้ว่าจ้าง ตามมาตรา ๑๖ แห่งพระราชบัญญัติคุ้มครองพันธุ์พืช พ.ศ. ๒๕๔๒ แล้วแต่กรณี
บำเหน็จพิเศษ หมายความว่า
เงินตอบแทนนอกเหนือจากค่าจ้าง หรือเงินเดือนตามปกติ
ผลประโยชน์ หมายความว่า เงิน ค่าตอบแทน
หรือประโยชน์ใด ๆ อันมีมูลค่าที่ได้รับไม่ว่าในหรือนอกราชอาณาจักร

ข้อ
๒  เมื่อนายจ้างได้รับผลประโยชน์จากการปรับปรุงพันธุ์พืชใหม่
ให้นายจ้างจ่ายบำเหน็จพิเศษตามมาตรา ๑๖ แห่งพระราชบัญญัติคุ้มครองพันธุ์พืช พ.ศ. ๒๕๔๒ ให้แก่ลูกจ้างซึ่งร่วมกันปรับปรุงพันธุ์พืชใหม่นั้น

ข้อ
๓ 
ในกรณีที่นายจ้างได้รับผลประโยชน์จากการขายส่วนขยายพันธุ์พืชใหม่จำนวนบำเหน็จพิเศษที่นายจ้างจะจ่ายให้แก่ลูกจ้างซึ่งได้ร่วมกันปรับปรุงพันธุ์พืชใหม่ทุกคนรวมกันแล้วจะต้องไม่น้อยกว่าร้อยละ
๑ ของยอดขายส่วนขยายพันธุ์ของพันธุ์พืชใหม่นั้น
โดยให้นายจ้างจ่ายบำเหน็จพิเศษดังกล่าว ให้แก่ลูกจ้างอย่างน้อยปีละ ๑ ครั้ง
ตลอดอายุของหนังสือสำคัญแสดงการจดทะเบียนพันธุ์พืชใหม่

ข้อ
๔ 
ในกรณีที่นายจ้างได้รับผลประโยชน์จากการอนุญาตให้บุคคลอื่นใช้สิทธิรวมทั้งการโอนสิทธิให้แก่บุคคลอื่น
จำนวนบำเหน็จพิเศษที่นายจ้างจ่ายให้แก่ลูกจ้างซึ่งร่วมกันปรับปรุงพันธุ์พืชใหม่ทุกคนรวมกันแล้วจะต้องไม่น้อยกว่าร้อยละ
๕ ของมูลค่าของผลประโยชน์ที่นายจ้างได้รับจากการอนุญาตให้บุคคลอื่นใช้สิทธิ
รวมทั้งการโอนสิทธิให้แก่บุคคลอื่นดังกล่าว
ทั้งนี้
ให้นายจ้างจ่ายบำเหน็จพิเศษตามวรรคหนึ่งให้แก่ลูกจ้างให้เสร็จสิ้นภายในหนึ่งร้อยยี่สิบวันนับแต่วันที่นายจ้างได้รับผลประโยชน์จากการอนุญาตให้บุคคลอื่นใช้สิทธิหรือการโอนสิทธิให้แก่บุคคลอื่น
แล้วแต่กรณี

ข้อ
๕ 
ในการพิจารณากำหนดจำนวนบำเหน็จพิเศษที่นายจ้างจะต้องจ่ายให้แก่ลูกจ้าง
ซึ่งได้ร่วมกันปรับปรุงพันธุ์พืชใหม่ตามข้อ ๓ หรือข้อ ๔ นั้น
ให้นายจ้างพิจารณาโดยคำนึงถึงสัดส่วนการมีส่วนร่วมของลูกจ้างในการปรับปรุงพันธุ์พืชใหม่

ข้อ ๖ 
ในกรณีที่นายจ้างและลูกจ้างไม่อาจตกลงกันได้ในการกำหนดบำเหน็จพิเศษตามมาตรา
๑๖ แห่งพระราชบัญญัติคุ้มครองพันธุ์พืช พ.ศ. ๒๕๔๒ นายจ้างและลูกจ้างอาจตกลงกันเสนอข้อพิพาทต่อคณะกรรมการคุ้มครองพันธุ์พืชก็ได้  ทั้งนี้ ให้คณะกรรมการคุ้มครองพันธุ์พืชไกล่เกลี่ยเพื่อให้คู่กรณีได้ทำความตกลงกัน
ถ้าปรากฏว่าคู่กรณียินยอมตกลงกันได้ก็ให้ทำข้อตกลงระหว่างคู่กรณีเป็นหนังสือไว้

ประกาศ ณ วันที่ ๑
พฤษภาคม พ.ศ. ๒๕๔๖
สิมา  โมรากุล
รองปลัดกระทรวงเกษตรและสหกรณ์
หัวหน้ากลุ่มภารกิจด้านพัฒนาการผลิต

วิชชุตา/ผู้จัดทำ
๕ สิงหาคม ๒๕๕๔

[๑] ราชกิจจานุเบกษา
เล่ม ๑๒๐/ตอนพิเศษ ๕๕ ง/หน้า ๔๘/๑๔ พฤษภาคม ๒๕๔๖